CELEX: 52014XG0204(02)
Language: el
Date: 2014-02-04
Title: Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με την ελευθερία και την πολυφωνία στα μέσα επικοινωνίας στο ψηφιακό περιβάλλον

4.2.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 32/6
            
         Συμπεράσματα του Συμβουλίου και των αντιπροσώπων των κυβερνήσεων των κρατών μελών, συνελθόντων στο πλαίσιο του Συμβουλίου, σχετικά με την ελευθερία και την πολυφωνία στα μέσα επικοινωνίας στο ψηφιακό περιβάλλον
   2014/C 32/04
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ ΚΑΙ ΟΙ ΑΝΤΙΠΡΟΣΩΠΟΙ ΤΩΝ ΚΥΒΕΡΝΗΣΕΩΝ ΤΩΝ ΚΡΑΤΩΝ ΜΕΛΩΝ, ΣΥΝΕΛΘΟΝΤΕΣ ΣΤΟ ΠΛΑΙΣΙΟ ΤΟΥ ΣΥΜΒΟΥΛΙΟΥ,
   ΣΗΜΕΙΩΝΟΝΤΑΣ ΟΤΙ:
   
               1.
            
            
               η ελευθερία και η πολυφωνία των μέσων επικοινωνίας αποτελούν θεμελιώδεις αξίες που κατοχυρώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης. Αποτελούν δε βασικό πυλώνα της δημοκρατίας δεδομένου ότι τα μέσα επικοινωνίας παίζουν σημαντικό ρόλο στη διασφάλιση της διαφάνειας και της λογοδοσίας και έχουν αντίκτυπο στην κοινή γνώμη και στη συμμετοχή και τη συμβολή των πολιτών στις διαδικασίες λήψης αποφάσεων,
            
         
               2.
            
            
               τα τελευταία χρόνια η ελευθερία και η πολυφωνία των μέσων επικοινωνίας στην Ευρωπαϊκή Ένωση έχουν έρθει αντιμέτωπες με μια σειρά προκλήσεων. Αυτές περιλαμβάνουν θέματα που επισημάνθηκαν μέσα από δικαστικές υποθέσεις, από επίσημες έρευνες, από εκθέσεις του Ευρωπαϊκού Κοινοβουλίου και μη κυβερνητικών οργανώσεων, καθώς σε συζητήσεις του Ευρωπαϊκού και των εθνικών Κοινοβουλίων,
            
         
               3.
            
            
               η διαφάνεια όσον αφορά το ιδιοκτησιακό καθεστώς και τις πηγές χρηματοδότησης των μέσων επικοινωνίας παίζει ουσιαστικό ρόλο στη διασφάλιση της ελευθερίας και της πολυφωνίας στα μέσα επικοινωνίας,
            
         
               4.
            
            
               η διασφάλιση της προστασίας των δημοσιογράφων από αθέμιτες επιρροές είναι κρίσιμης σημασίας για την εγγύηση της ελευθερίας των μέσων επικοινωνίας, ιδίως σε περιόδους οικονομικής κρίσης και μετασχηματισμού του τομέα των μέσων επικοινωνίας,
            
         
               5.
            
            
               η διασφάλιση ικανής προστασίας των δημοσιογραφικών πηγών είναι ουσιώδες στοιχείο της ελευθερίας των μέσων ενημέρωσης,
            
         
               6.
            
            
               η οδηγία για τις υπηρεσίες οπτικοακουστικών μέσων -το κανονιστικό πλαίσιο της ΕΕ για τις υπηρεσίες οπτικοακουστικών μέσων- συμβάλλει στην προώθηση της ελευθερίας και της πολυφωνίας των μέσων επικοινωνίας. Ζωτικό ρόλο στην επιβολή αυτού του πλαισίου διαδραματίζουν οι αρμόδιες ρυθμιστικές αρχές των κρατών μελών στον οπτικοακουστικό τομέα,
            
         
               7.
            
            
               η Επιτροπή έχει χρηματοδοτήσει μια σειρά μελετών, εκθέσεων, σχεδίων και συντονισμένων δράσεων στον τομέα της ελευθερίας και της πολυφωνίας των μέσων επικοινωνίας,
            
         
               8.
            
            
               το Συμβούλιο της Ευρώπης επιδεικνύει πολύ σημαντικό έργο στον τομέα της ελευθερίας και της πολυφωνίας των μέσων επικοινωνίας. Σε αυτό το πλαίσιο, το Μνημόνιο Συμφωνίας μεταξύ του Συμβουλίου της Ευρώπης και της Ευρωπαϊκής Ένωσης του 2007 συμπεριλαμβάνει την ελευθερία της έκφρασης και πληροφόρησης μεταξύ των κοινών προτεραιοτήτων και των κεντρικών σημείων της συνεργασίας των δύο οργανισμών,
            
         
               9.
            
            
               το διαδίκτυο διευκολύνει την πρόσβαση στις πληροφορίες και προσφέρει στους πολίτες νέες δυνατότητες συμμετοχής, συζήτησης και διαμόρφωσης των απόψεών τους. Παρόλο που αυτό συμβάλλει στην ελευθερία της έκφρασης και ενισχύει την πολυφωνία απόψεων, νέες προκλήσεις προκύπτουν σχετικά με τον τρόπο με τον οποίο οι άνθρωποι έχουν πρόσβαση και αξιολογούν τις πληροφορίες. Ιδιαίτερη προσοχή πρέπει να δοθεί στις αρνητικές επιπτώσεις που ενδέχεται να επιφέρουν η υπερβολική συγκεντρωτικότητα του τομέα και η ενίσχυση της θέσης των επιχειρήσεων που ελέγχουν την παροχή περιεχομένου,
            
         
               10.
            
            
               ο παγκόσμιος χαρακτήρας του διαδικτύου δεν επιτρέπει τον περιορισμό αυτών των θεμάτων εντός συγκεκριμένων γεωγραφικών ορίων.
            
         ΣΥΜΦΩΝΕΙ ΟΤΙ:
   
               11.
            
            
               η σημασία ενός υψηλού επιπέδου ανεξαρτησίας και πολυφωνίας των μέσων επικοινωνίας είναι ουσιώδης όχι μόνο για τη δημοκρατία αλλά και για την ενίσχυση της οικονομικής ανάπτυξης και της βιωσιμότητάς της,
            
         
               12.
            
            
               το Συμβούλιο της Ευρώπης διαδραματίζει σημαντικό ρόλο στη θέσπιση προτύπων για την ελευθερία και την πολυφωνία στα μέσα ενημέρωσης και, ως εκ τούτου, πρέπει να συνεχιστεί και να ενισχυθεί η συνεργασία με αυτόν τον οργανισμό,
            
         
               13.
            
            
               οι πολίτες πρέπει να διαθέτουν εύκολη πρόσβαση στις πληροφορίες σχετικά με το ιδιοκτησιακό καθεστώς κάθε μέσου επικοινωνίας, καθώς και των οντοτήτων ή προσώπων που επωφελούνται από το καθεστώς αυτό, ώστε να μπορούν να σχηματίζουν τεκμηριωμένη γνώμη για την παρεχόμενη ενημέρωση. Στο πλαίσιο αυτό, σημαντικό ρόλο παίζει η παιδεία σχετικά με τα μέσα επικοινωνίας,
            
         
               14.
            
            
               η συνεργασία και η ανταλλαγή βέλτιστων πρακτικών μεταξύ των ρυθμιστικών αρχών των οπτικοακουστικών μέσων και άλλων σχετικών αρμόδιων αρχών συμβάλλουν στη λειτουργία της ενιαίας αγοράς της ΕΕ και στη διαμόρφωση ενός ανοικτού και πολυφωνικού τοπίου όσον αφορά τα μέσα επικοινωνίας,
            
         
               15.
            
            
               η διασφάλιση υψηλών επιπέδων ελευθερίας και πολυφωνίας των μέσων επικοινωνίας είναι άκρως απαραίτητη προκειμένου η ΕΕ να καταστεί αξιόπιστη στις διαπραγματεύσεις με τις προσχωρούσες χώρες καθώς και στα διεθνή βήματα διαλόγου.
            
         ΕΠΙΚΡΟΤΕΙ:
   
               16.
            
            
               την Πράσινη Βίβλο της Επιτροπής — Προετοιμασία για την πλήρη σύγκλιση στον οπτικοακουστικό κόσμο (1).
            
         ΣΗΜΕΙΩΝΕΙ:
   
               17.
            
            
               τις ανεξάρτητες εκθέσεις της Ομάδας Υψηλού Επιπέδου για την ελευθερία και την πολυφωνία των μέσων επικοινωνίας (2) και του Φόρουμ για το μέλλον των μέσων επικοινωνίας (3).
            
         ΚΑΛΕΙ ΤΑ ΚΡΑΤΗ ΜΕΛΗ:
   
               18.
            
            
               να εξασφαλίσουν την ανεξαρτησία των οικείων ρυθμιστικών αρχών των οπτικοακουστικών μέσων,
            
         
               19.
            
            
               να λάβουν τα κατάλληλα μέτρα για πραγματική διαφάνεια στο ιδιοκτησιακό καθεστώς των μέσων ενημέρωσης,
            
         
               20.
            
            
               να λάβουν τα κατάλληλα μέτρα για τη διαφύλαξη του δικαιώματος των δημοσιογράφων να προστατεύουν τις πηγές τους και για την προστασία των δημοσιογράφων από αθέμιτες επιρροές,
            
         
               21.
            
            
               να λάβουν κατάλληλα μέτρα, αναλόγως του εθνικού πλαισίου, για την πρόληψη πιθανών αρνητικών επιπτώσεων από την υπερβολική συγκέντρωση της ιδιοκτησίας των μέσων ενημέρωσης.
            
         ΚΑΛΕΙ ΤΗΝ ΕΠΙΤΡΟΠΗ, ΣΤΑ ΠΛΑΙΣΙΑ ΤΩΝ ΑΡΜΟΔΙΟΤΗΤΩΝ ΤΗΣ:
   
               22.
            
            
               να συνεχίσει να στηρίζει σχέδια που αποσκοπούν στη βελτίωση της προστασίας των δημοσιογράφων και των επαγγελματιών των μέσων επικοινωνίας,
            
         
               23.
            
            
               να συνεχίσει να στηρίζει το ανεξάρτητο εργαλείο παρακολούθησης για την αξιολόγηση των κινδύνων για την πολυφωνία των μέσων επικοινωνίας στην ΕΕ (Παρατηρητήριο της πολυφωνίας στα μέσα ενημέρωσης), το οποίο εφαρμόζεται από το Ευρωπαϊκό Πανεπιστημιακό Ινστιτούτο της Φλωρεντίας, και να ενθαρρύνει την περαιτέρω χρήση του από τα κράτη μέλη και όλα τα ενδιαφερόμενα μέρη,
            
         
               24.
            
            
               να ενισχύσει, με μη νομοθετικές δράσεις (4), τη συνεργασία μεταξύ των ρυθμιστικών αρχών για τα οπτικοακουστικά μέσα των κρατών μελών και να προωθήσει τις βέλτιστες πρακτικές όσον αφορά τη διαφάνεια του ιδιοκτησιακού καθεστώτος των μέσων επικοινωνίας,
            
         
               25.
            
            
               να αξιολογεί την αποτελεσματικότητα των μέτρων αυτών, προκειμένου να εξετάσει το ενδεχόμενο περαιτέρω ενεργειών.
            
         ΚΑΛΕΙ ΤΑ ΚΡΑΤΗ ΜΕΛΗ ΚΑΙ ΤΗΝ ΕΠΙΤΡΟΠΗ, ΣΤΟ ΠΛΑΙΣΙΟ ΤΩΝ ΑΝΤΙΣΤΟΙΧΩΝ ΑΡΜΟΔΙΟΤΗΤΩΝ ΤΟΥΣ:
   
               26.
            
            
               να διασφαλίζουν, να προωθούν και να εφαρμόζουν τις αξίες που διατυπώνονται στον Χάρτη των Θεμελιωδών Δικαιωμάτων της Ευρωπαϊκής Ένωσης και, σε αυτό το πλαίσιο, να αντιμετωπίσουν τις προκλήσεις που εντοπίζονται σε ολόκληρη την ΕΕ σχετικά με την ελευθερία και την πολυφωνία των μέσων ενημέρωσης, με πλήρη σεβασμό της αρχής της επικουρικότητας.
            
         
      (1)  Έγγρ. 8934/13 — COM(2013) 231 final.
   
      (2)  http://ec.europa.eu/digital-agenda/sites/digital-agenda/files/HLG%20Final%20Report.pdf
   
      (3)  http://ec.europa.eu/information_society/media_taskforce/doc/pluralism/forum/report.pdf
   
      (4)  Η Επιτροπή διαφωνεί ως προς αναφορά σε «μη νομοθετικές δράσεις» και προτιμά ευρύτερη διατύπωση.